Diari Oficial de la Generalitat Valenciana


Sumari del DOGV 2894, del 20-12-1996 (1996/840391)

ORDRE de 19 de novembre de 1996, de la Conselleria de Cultura, Educació i Ciència, per la qual es determinen les places de les noves especialitats de la Formació Professional als instituts de la Comunitat Valenciana, a l'efecte d'adscriure els funcionaris amb destinació definitiva a les places de l'antiga Formació Professional (Formació Empresarial, Tecnologia i Pràctiques).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2894

Data del DOGV
:   20-12-1996

Secció del DOGV
:   ALTRES DISPOSICIONS

Número del document
:   1996/840391


Data del document
:   19-11-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 19 de novembre de 1996, de la Conselleria de Cultura, Educació i Ciència, per la qual es determinen les places de les noves especialitats de la Formació Professional als instituts de la Comunitat Valenciana, a l'efecte d'adscriure els funcionaris amb destinació definitiva a les places de l'antiga Formació Professional (Formació Empresarial, Tecnologia i Pràctiques).  
El Reial Decret 1.701/1991, de 29 de novembre, va establir les especialitats del cos de professorat d'Ensenyament Secundari corresponents a l'àmbit de l'Educació Secundària Obligatòria i del Batxillerat i va determinar, en la disposició transitòria tercera, que continuarien vigents les especialitats de la Formació Professional mentre que no se'n determinaren les noves, derivades del desplegament de la Formació Professional Específica continguda en la Llei Orgànica d'Ordenació General del Sistema Educatiu (LOGSE).   
El Reial Decret 676/1993, de 7 de maig, pel qual s'estableixen directrius generals sobre títols i els corresponents ensenyaments mínims de Formació Professional, preveu que la competència docent del professorat pertanyent a cossos de professorat d'Ensenyament Secundari i tècnics de Formació Professional que impartisquen la Formació Professional quedarà definida per la seua pertinença a una especialitat.  
El Reial Decret 1.635/1995, de 6 d'octubre (BOE de 10 d'octubre), estableix la normativa per a l'adscripció del professorat dels cossos de professorat d'Ensenyament Secundari i professorat tècnic de Formació Professional a les especialitats pròpies de la Formació Professional Específica. D'altra banda, en la disposició final primera de l'esmentat reial decret es preveu que té caràcter de norma bàsica i que el Ministeri d'Educació i Ciència i les autoritats corresponents de les comunitats autònomes podran dictar les normes que siguen necessàries per a l'aplicació i desplegament d'aquest.  
Els articles 2 i 4 del Reial Decret 1.635/1995 determinen les especialitats del cos de professorat d'Ensenyament Secundari i del cos de professorat tècnic de Formació Professional, respectivament, derivats de la nova ordenació de la Formació Professional Específica i estableixen la correspondència, a efectes d'adscripció, entre les antigues i noves especialitats.  
L'Ordre d'1 de febrer de 1995, de la Conselleria d'Educació i Ciència (DOGV núm. 2.466, de 9 de març) va determinar les places existents als instituts de la Comunitat Valenciana corresponents a les antigues especialitats de la Formació Professional, per a ser ocupades amb caràcter definitiu per funcionaris de carrera dels cossos de professorat d'Ensenyaments Secundari i professorat tècnic de Formació Professional.  
En conseqüència, en aplicació del Reial Decret 1.635/1995, cal adscriure el professorat actual a les noves especialitats de la Formació Professional Específica. A aquest efecte, és necessari, amb caràcter previ, que les places existents en els instituts, fixades en l'Ordre d'1 de febrer de 1995, corresponents a les especialitats de Formació Empresarial, Tecnologia i Pràctiques de Formació Professional es transformen i distribuïsquen entre les noves especialitats.  
Per tot el que s'ha exposat, en virtut del que s'estableix en la disposició final primera del Reial Decret 1.635/1995, de 6 d'octubre, i de les competències que m'atorga l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Les places corresponents a les noves especialitats de la Formació Professional Específica, existents en els instituts de la Comunitat Valenciana, són, a l'efecte d'adscriure el funcionariat docent del cos de professorat d'Ensenyament Secundari i del cos de professorat tècnic de Formació Professional que ocupa plaça amb destinació definitiva en les antigues especialitats de la Formació Professional, les que s'indiquen en l'annex I.  
Segon  
Quan el nombre de places que es determina en l'annex I siga menor que el nombre de professorat amb destinació definitiva en el centre, en l'especialitat objecte d'asdcripció, tots els professors amb destinació definitiva en l'antiga especialitat quedaran adscrits a la nova especialitat.  
En el cas anterior, si l'especialitat objecte d'adscripció es desdobla en especialitats noves diverses, tots els professors amb destinació definitiva en l'especialitat objecte del desdoblament s'adscriuran, indistintament, a qualsevol de les noves especialitats, de manera que queden ocupades totes les places que se determinen en l'annex.  
DISPOSICIONS ADDICIONALS  
Primera  
El professorat adscrit en virtut de la present ordre, provinent d'una especialitat objecte de desdoblament, tindrà dret preferent per una sola volta a obtenir destinació en el centre a què ha sigut adscrit, en la resta d'especialitats en què s'ha desdoblat l'especialitat antiga; tot això sense perjudici del que s'estableix en la disposició addicional quarta del Reial Decret 1.635/1995, de 6 d'octubre.  
Segona  
Del que es disposa en la present ordre, se'n farà la corresponent inscripció en el Registre de Centres Docents de la Comunitat Valenciana.  
DISPOSICIONS FINALS  
Primera  
Es faculta la Direcció General de Personal perquè, en l'àmbit de les seues competències, desplegue i aplique el contingut de l'esmentada ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-s'hi un recurs contenciós administratiu, que requerirà comunicació prèvia a l'òrgan que va dictar l'acte impugnat, segons el que s'estableix en l'article 110.3 de la Llei 30/1992, davant del Tribunal Superior de Justícia de la Comunitat Valenciana en el termini de dos mesos comptadors des de la seua publicació en el Diari Oficial de la Generalitat Valenciana.  
València, 19 de novembre de 1996  
La consellera de Cultura, Educació i Ciència  
MARCELA MIRÓ PÉREZ